Hoe bemoedig ek iemand wat aan depressie lei? - WelstandWelstand
Tuis / Advies / Hoe bemoedig ek iemand wat aan depressie lei?
Volgens die Suid-Afrikaanse Depressie en Angs-groep (SADAG) is depressie 'n "hele liggaam" siekte wat jou liggaam, bui en gedagtes betrek. Dit beïnvloed die manier waarop jy eet en slaap, die manier hoe jy oor jouself voel en die manier waarop jy oor dinge dink. Depressie is nie dieselfde as 'n tydelike slegte bui nie. Dit is nie 'n teken van persoonlike swakheid of 'n toestand wat weggewens kan word nie. Mense met depressie kan nie net hulle denkwyse verander en beter word nie. Sonder behandeling kan simptome vir weke, maande of jare duur. Gepaste behandeling kan egter die meeste mense wat aan depressie ly, help.
Nie almal wat depressief is ervaar dieselfde simptome nie. Sommige mense ervaar slegs 'n paar simptome, waar ander weer baie meer simptome ervaar. Die graad waartoe die simptome ervaar word, verskil ook van individu tot individu.
Volgens SADAG sluit die simptome van depressie die volgende in:
'n Aanhoudende hartseer, of "leë" bui
'n Verlies aan belangstelling of plesier in stokperdjies en aktiwiteite wat eens geniet is.
Gevoelens van hopeloosheid en pessimisme
Skuldgevoelens, waardeloosheid, hulpeloosheid en selfverwyt
Slapeloosheid of hipersomnie, vroegoggend wakker word, of oorslaap
'n Verlies aan eetlus en gewigsverlies, óf ooreet en gewigstoename
Verminderde energie en moegheid
Verhoogde gebruik van alkohol en dwelms (egter nie 'n kriteria vir diagnose nie)
Gedagtes van dood of selfmoord; selfmoordpogings
Rusteloosheid, prikkelbaarheid, vyandigheid
Sukkel om te konsentreer, te onthou en om besluite te neem
Aanhoudende fisiese simptome wat nie op behandeling reageer nie, soos hoofpyne, spysverteringsteurings en chroniese pyn
Verswakking van sosiale verhoudings
Wat kan jy vir 'n persoon wat aan depressie lei sê om hulle op te beur of moed in te praat?
Volgens die Suid-Afrikaanse Depressie en Angs-groep (SADAG) is daar verskeie maniere waarop 'n mens op mense wat aan depressie lei se griewe en hulpeloosheid kan reageer. Nie net is dit beter om elke situasie op die wyse te benader nie, maar dit help ook om diegene wat aan depressie lei, op te beur.
Jy kan die volgende voorbeelde wat deur SADAG verskaf is gebruik wanneer jy met iemand na aan jou, wat aan depressie lei, gesels:
"Ek is alleen"
Moenie sê: "Nee, jy is nie! Ek sit nou hier by jou. Beteken my omgee vir jou niks nie?"
Sê wel: "Ek weet dat jy nou alleen voel. Is daar iets wat ek kan doen om te help? Ek is net bly om by jou te wees – saam sal ons deur hierdie gevoel van eensaamheid kom."
"Hoekom probeer? Dit is nie die moeite werd om te leef nie. Daar is geen sin daarin om aan te gaan nie."
Moenie sê: "Hoe kan jy dit dink? Jy het 'n goeie werk en mense wat vir jou lief is. Jy het alles om voor te lewe."
Sê wel: "Ek weet dit voel nou so vir jou, maar ek wil hê jy moet weet dat jy vir my saak maak en jy maak saak vir ander wat vir jou lief is. Ons sal saam deur hierdie hopelose gevoel kom."
"Ek sleep almal saam met my af."
Moenie sê: "Nee, jy doen nie! Jy sien, dit gaan goed met my! Ek het vandag 'n goeie dag gehad en buitendien doen ek alles in die wêreld om jou te help."
Sê wel: "Ek weet dit voel nou vir jou so, en ja, dit is soms moeilik vir ons albei, maar onthou ons sal saam deur hierdie hopelose gevoel kom."
"Hoe sou dit wees as ek nie meer hier was nie?"
Moenie sê: "Moenie simpel wees nie – wat is fout met jou?"
Sê wel: "Ek sal jou vreeslik mis, want jy is vir my baie belangrik. Ek wil oud word met die wete dat jy daar is. Ons sal saam hierdeur kom."
"Ek is vervangbaar."
Moenie sê: "As jy beter oor jouself gevoel het, sou jy nie sulke dom dinge sê nie."
Sê wel: "Ek weet jy voel op die oomblik waardeloos, maar ons sal hierdeur kom."
"Niks wat ek doen is goed nie. Ek sal nooit neerkom op enige iets nie."
Moenie sê: "Wat sê jy? Jy is 'n hoogs gerespekteerde (ingenieur), jy is 'n goeie (pa). Jy blaas alles uit proporsie."
Sê wel: "Ek weet dit is ontstellend as dinge nie uitwerk soos jy wil hê dit moet nie – dit is vir my ontstellend! Gevoelens van mislukking is regtig pynlik, maar ons sal saam hierdeur kom."
"Hoe lank gaan ek so voel? Dit is asof ek nooit beter sal word nie."
Moenie sê: "Komaan. Niks hou vir ewig nie – jy weet beter as dit."
Sê wel: "Ek weet dit is skrikwekkend om soveel pyn te hê. Gevoelens kom en gaan. Ons sal saam hierdeur kom."
Indien jy verdere inligting vir jouself of 'n geliefde benodig, skakel gerus SADAG op 011 262 6396 of 0800 567 567 of stuur 'n SMS na 31393. SADAG is 7 dae per week oop vanaf 08:00 tot 20:00. Jy kan ook hulle webblad by www.sadag.co.za besoek vir verdere hulp of inligting.
Daar is hulp beskikbaar. Gryp dit aan!
Additional Disorder Brochures – https://www.sadag.org/index.php?option=com_content&view=article&id=9&Itemid=112